వలస జీవులపై సౌదీ కొరడా
- ఉపాధి కోసం వచ్చే వారిపై పన్ను పెంపు
- కుటుంబ సభ్యులపైనా లేవీ భారం
- జులై నుంచి కొత్త పన్ను విధానం
- 30 లక్షల మంది భారతీయులపై ప్రభావం
న్యూఢిల్లీ: ఉపాధి కోసం సౌదీ అరేబియా వెళ్లి స్థిరపడాలనుకునే వారికి చేదు వార్త. తమ దేశానికి ఉపాధి కోసం వచ్చి స్థిరపడుతున్న వారి సంఖ్య అంతకంతకు పెరిగిపోతుండడంతో.. దానిని కట్టడి చేయాలని అక్కడి సర్కారు నిర్ణయించింది. ఇందులో భాగంగా జులై నుంచి సౌదీ అరేబియాకు ఉపాధి కోసం కుటుంబసమేతంగా వచ్చిన వారిపై పన్నుమోత మోగించాలని నిర్ణయించింది. ఈ నిర్ణయంతో అక్కడ నివసిస్తున్న భారతీయులపై భారీగా పన్ను భారం పడనుంది. సౌదీ అరేబియాలోని సంస్థల్లో స్థానికుల కంటే కూడా ఎక్కువగా ఇతర దేశస్థుల నుంచి వలస వచ్చిన వారు ఎక్కువగా పని చేస్తుంటే అక్కడి ఉద్యోగ సంస్థలపై సర్కారు 200 రియాల్‌లను లేవీ రూపంలో వసూలు చేస్తూ వస్తోంది. 2020 నాటికి దీనిని 800 రియాల్‌లకు పెంచనున్నారు. దేశ ఆర్థిక స్థిరీకరణ కార్యక్రమంలో కొత్త లేవీ విధానాన్ని అమలులోకి తేవాలని ఆ దేశ బ్యాలెన్స్‌ బడ్జెట్‌ నివేదిక -2020లో పేర్కొంది. ఈ కొత్త పన్ను విధానాన్ని వాస్తవానికి సౌదీ గత ఏడాదే ప్రకటించినప్పటికీ జులై నుంచి ఇది అమలులోకి రానుంది. సౌదీ నిర్ణయంతో ఆ దేశంలో నివసిస్తున్న దాదాపు 30 లక్షల మంది భారతీయులపై భారీగానే ప్రభావం చూపే అవకాశాలు కనిపిస్తున్నాయి. దీనికి తోడు సౌదీలో పని చేసేందుకు కుటుంబంతో సహా వలస వెళ్లిన వారిపై పన్ను భారాన్ని వేసే దిశగా కూడా అక్కడి సర్కారు చర్యలు చేపట్టింది. అక్కడ పని చేస్తున్న ప్రతి ప్రవాసుడిపై ఆధారపడిన ఒక్కో కుంటుంబ సభ్యుడిపై నెలకు 100 రియాల్‌ల (దాదాపు రూ.1,700) పన్ను విధించనుంది. ఏడాది ప్రాతిపదికన దీనిని 2020 వరకు పెంచుతూ పోనున్నారు. 2018లో ఈ పన్ను నెలకు 200 రియాల్స్‌కు, 2019లో దీనిని 300 రియాల్స్‌కు, 2020 నాటికి దీనిని 400 రియాల్స్‌కు పెంచనున్నారు. కొత్త విధానంతో దీంతో భార్య ఇద్దరు పిల్లలతో నివసించే ఒక ప్రవాస ఉద్యోగి ఇకపై కనీసం నెలకు రూ.5,700 పన్ను చెల్లించాల్సి రానుంది. అంటే ఒక్కో కుటుంబ సభ్యుడిని తనతో పాటు ఉంచుకొని సౌదీలో నివసించేందుకు అక్కడ కొలువుకు వెళ్లిన ప్రవాసుడు ఏడాదికి దాదాపు రూ.20,400 చెల్లించాల్సి ఉంటుంది. 2020 నాటికి చిన్న కుటుంబంపై ఈ భారం రూ.1,63,200కు చేరనుంది. దీంతో పొట్టకూటి కోసం సౌదీకి వెళ్లే వారు తమ సంపాదనలో అధిక భాగాన్ని పన్నుల రూపంలోనే చెల్లించక తప్పని పరిస్థితి ఏర్పడింది.
మీ స్నేహితులకు రికమెండ్ చెయ్యండి